Diari Oficial de la Generalitat Valenciana


Sumari del DOGV 9762, del 09-01-2024 (2023/12445)

RESOLUCIÓ de 15 de desembre de 2023, del conseller d'Agricultura, Ramaderia i Pesca, per la qual es crea el segell electrònic d'actuació administrativa automatitzada.
----------------------------------------------------------------------------------------------------------------------------------------------------------------------

### Dades del document

Número de DOGV
:   9762

Data del DOGV
:   09-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12979


Data del document
:   15-12-2023

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca

RESOLUCIÓ de 15 de desembre de 2023, del conseller d'Agricultura, Ramaderia i Pesca, per la qual es crea el segell electrònic d'actuació administrativa automatitzada. [2023/12278]  
La Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic, consagren tant el dret de les persones a relacionar-se amb les administracions públiques per mitjans electrònics com la utilització d'aquests mitjans per les administracions.  
  
L'article 40 de la Llei 40/2015, d'1 d'octubre, establix que les administracions públiques poden identificar-se mitjançant l'ús d'un segell electrònic reconegut o qualificat que tinga els requisits exigits per la legislació de signatura electrònica.  
L'article 41.1 de l'esmentada norma definix l'actuació administrativa automatitzada com «qualsevol acte o actuació realitzada íntegrament a través de mitjans electrònics per una administració pública en el marc d'un procediment administratiu i en la qual no haja intervingut de manera directa un empleat públic», i en l'article 41.2 determina que en cas d'actuació administrativa automatitzada haurà d'establir-se prèviament l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és procedent, auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.  
  
D'altra banda, l'article 42 establix, en l'exercici de la competència d'actuació administrativa automatitzada, la possibilitat d'usar com a sistema de signatura electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat.  
Aquesta normativa estatal ha sigut desplegada pel Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, que en l'article 15 establix que les administracions públiques podran utilitzar, per a la identificació electrònica i per a garantir l'origen i la integritat dels documents electrònics, entre altres, el segell electrònic basat en un certificat electrònic qualificat i que tinga els requisits exigits per la legislació de signatura electrònica. Així mateix, l'article 20 conté la previsió de la utilització d'aquests segells electrònics dins de l'administració automatitzada dels procediments que cada administració determine.  
  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, conté en el títol VI normes sobre l'administració electrònica, i disposa en l'article 79.2 que «la creació de segells electrònics es realitzarà mitjançant resolució dels òrgans superiors de la conselleria o titulars dels organismes públics competents, que es publicarà en la seu electrònica».  
L'acreditació mitjançant segells electrònics es podrà aplicar a qualsevol actuació administrativa de tràmit, així com als actes resolutoris dels procediments, en aquells supòsits expressament establits per una resolució d'aquesta conselleria en el procediment o actuació concreta en què es pretenga l'aplicació.  
En consideració a les competències atorgades a la persona titular de la conselleria en el Decret 146/2023, de 5 de setembre, del Consell, d'aprovació del Reglament orgànic i funcional de la Conselleria d'Agricultura, Ramaderia i Pesca.  
Per tot això, resolc:  
  
Primer. Objecte i àmbit d'aplicació  
1. Constituïx l'objecte de la present resolució la creació del segell electrònic de la Conselleria d'Agricultura, Ramaderia i Pesca com a sistema de signatura en l'exercici de la competència en l'actuació administrativa automatitzada.  
2. L'àmbit d'aplicació de la present resolució s'estén a la totalitat dels òrgans superiors i centres directius dependents de la Conselleria d'Agricultura, Ramaderia i Pesca, incloses les seues direccions territorials.  
3. Aquesta resolució no serà aplicable a les actuacions administratives automatitzades realitzades en sistemes d'informació de l'àmbit competencial de les entitats del sector públic instrumental de la Generalitat vinculades o dependents de la Conselleria.  
  
Segon. Creació del segell electrònic de la Conselleria d'Agricultura, Ramaderia i Pesca  
Es crea el segell electrònic de la Conselleria d'Agricultura, Ramaderia i Pesca, basat en un certificat qualificat, com a sistema de signatura electrònica per a garantir l'autenticitat i la integritat dels documents en les actuacions administratives automatitzades realitzades en l'exercici de les competències d'aquesta conselleria.  
  
Tercer. Actuacions administratives automatitzades  
1. El segell electrònic qualificat de la Conselleria d'Agricultura, Ramaderia i Pesca podrà ser utilitzat per a la identificació, l'autenticació i signatura de les actuacions administratives automatitzades que es duen a terme en aquesta conselleria.  
2. Mitjançant resolució de l'òrgan superior o directiu que tinga atribuïda la competència per a la resolució del procediment, es determinaran els procediments i tràmits als quals es podrà aplicar la utilització del segell electrònic, identificant-se els sistemes o aplicacions informàtiques que s'utilitzaran per a la gestió de les actuacions administratives automatitzades.  
3. Sense perjudici de l'anterior, el segell d'òrgan que es crea es podrà utilitzar en les actuacions administratives automatitzades previstes en la Resolució de 5 de maig de 2023, de la directora general de política agrària comuna, per la qual es determinen les actuacions automatitzades de l'aplicació per a la gestió d'activitats formatives que faran ús del segell electrònic de la Conselleria d'Agricultura, Desenvolupament rural, Emergència Climàtica i Transició Ecològica.  
  
Quart. Òrgans competents  
1. La titularitat i custòdia del segell electrònic que es crea per la present resolució correspon a la Conselleria d'Agricultura, Ramaderia i Pesca.  
2. La responsabilitat del seu ús correspondrà a l'òrgan superior o directiu que tinga atribuïda la competència per a la resolució del procediment o per a la gestió del tràmit objecte de l'actuació administrativa automatitzada. Així mateix, serà l'òrgan responsable a l'efecte d'impugnació.  
3. La definició de les especificacions, programació, manteniment, supervisió i control de qualitat i, si és procedent, auditoria del sistema d'informació i del seu codi font corresponen a l'òrgan competent en matèria de tecnologies de la informació i les comunicacions.  
  
  
Cinqué. Verificació del certificat  
La verificació del certificat podrà realitzar-se a través del servei VALIDE de la plataforma de validació de certificats de l'Administració general de l'Estat, en la següent adreça electrònica:   
https://valide.redsara.es/  
  
Sisé. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana. Així mateix, es publicarà en aquesta seu la informació sobre els segells electrònics utilitzats per a la realització de les actuacions administratives de manera automatitzada, incloent-hi les característiques dels certificats electrònics i els prestadors que els expedixen.  
  
Seté. Eficàcia  
Aquesta resolució produirà efectes l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es pot interposar recurs contenciós administratiu en el termini de dos mesos, comptats des de l'endemà de la seua publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que ha dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que es puga interposar qualsevol altre recurs dels previstos en la legislació vigent.  
  
València, 15 de desembre de 2023.- El conseller d'Agricultura, Ramaderia i Pesca: José Luis Aguirre Larrauri.